Document ID: 32010R0707

KOMISSION ASETUS (EU) N:o 707/2010,
annettu 5 päivänä elokuuta 2010,
eräiden yhteisön tariffikiintiöiden avaamisesta ja hallinnoinnista sokerialalla annetun asetuksen (EY) N:o 891/2009 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 148 artiklan yhdessä 4 artiklan kanssa,
sekä katsoo seuraavaa:
(1)
Euroopan yhteisöjen ja niiden jäsenvaltioiden sekä Albanian tasavallan välinen vakautus- ja assosiaatiosopimus (2) tuli voimaan 1 päivänä huhtikuuta 2009. Eräiden yhteisön tariffikiintiöiden avaamisesta ja hallinnoinnista sokerialalla 25 päivänä syyskuuta 2009 annetun komission asetuksen (EY) N:o 891/2009 (3) 1 artiklassa olisi viitattava kyseiseen vakautus- ja assosiaatiosopimukseen.
(2)
Euroopan yhteisöjen ja Serbian tasavallan kauppaa ja kaupan liitännäistoimenpiteitä koskeva väliaikainen sopimus (4) tuli voimaan 1 päivänä helmikuuta 2010. Asetuksen (EY) N:o 891/2009 1 ja 2 artiklassa olisi viitattava kyseiseen uuteen kauppasopimukseen.
(3)
Asetuksen (EY) N:o 891/2009 5 artiklan 1 kohdassa säädetään, että tuontitodistushakemukset on jätettävä kunkin kyseisen asetuksen 3 artiklan 2 kohdassa tarkoitetun 12 osakauden ensimmäisten seitsemän päivän aikana. Kaupan helpottamiseksi toimijoiden tuonti olisi sallittava siitä päivästä alkaen, jona tariffikiintiö avataan. Näin ollen toimijoiden olisi voitava hakea tuontitodistuksia ensimmäistä osakautta edeltävän kuukauden aikana. Sen vuoksi on tarpeen vahvistaa ensimmäistä osakautta varten määräajat tuontitodistusten soveltamiseksi, niitä koskevan ilmoituksen tekemiseksi ja niiden myöntämiseksi.
(4)
Asetuksen (EY) N:o 891/2009 15 artiklan 2 kohdassa säädetään seuraamuksista, jos tuontisokeri, jota ei ole tarkoitettu puhdistettavaksi, puhdistetaan. Näitä seuraamuksia ei pitäisi kuitenkaan soveltaa, jos jäsenvaltiot esittävät perustellut ja poikkeukselliset tekniset syyt.
(5)
Sen vuoksi asetusta (EY) N:o 891/2009 olisi muutettava.
(6)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 891/2009 seuraavasti:
1)
Korvataan 1 artiklan e alakohta seuraavasti:
”e)
Euroopan yhteisöjen ja niiden jäsenvaltioiden sekä Albanian tasavallan välisen vakautus- ja assosiaatiosopimuksen 27 artiklan 2 kohdassa;”.
2)
Lisätään 1 artiklan ensimmäiseen kohtaan g alakohta seuraavasti:
”g)
Euroopan yhteisön ja Serbian tasavallan välisen kaupasta ja kaupan liitännäistoimenpiteistä tehdyn väliaikaisen sopimuksen 11 artiklan 4 kohdassa; (5)
3)
Korvataan 2 artiklan b alakohdassa ilmaisu ”b-f alakohdassa” ilmaisulla ”b-g alakohdassa”.
4)
Lisätään 5 artiklan 1 kohtaan toinen alakohta seuraavasti:
”Edellä 3 artiklan 2 kohdassa tarkoitettua ensimmäistä osakautta koskevia todistushakemuksia voidaan jättää kyseistä osakautta edeltävän kuukauden 8-14 päivän välisenä aikana, sanotun kuitenkaan rajoittamatta ensimmäisen alakohdan soveltamista.”
5)
Korvataan 8 artikla seuraavasti:
”8 artikla
Tuontitodistusten myöntäminen ja voimassaoloaika
1. Edellä 5 artiklan 1 kohdan ensimmäisen alakohdan mukaisesti haetut tuontitodistukset on myönnettävä hakemuksen jättämiskuukauden 23 päivästä alkaen kyseisen kuukauden viimeiseen päivään asti.
2. Edellä 5 artiklan 1 kohdan toisen alakohdan mukaisesti haetut tuontitodistukset on myönnettävä hakemuksen jättämiskuukautta seuraavan kuukauden 1-8 päivänä.
3. Todistukset ovat voimassa niiden myöntämiskuukautta seuraavan kolmannen kuukauden loppuun asti mutta kuitenkin enintään 30 päivään syyskuuta. Poikkeustuonnin alaisen sokerin ja teollisuuden tarpeisiin tuotavan sokerin osalta todistukset ovat voimassa sen markkinointivuoden loppuun saakka, jolle ne myönnettiin.”
6)
Korvataan 9 artiklan 1 kohta seuraavasti:
”1. Jäsenvaltioiden on ilmoitettava komissiolle tuontitodistushakemusten sisältämät kokonaismäärät
a)
viimeistään hakemusten jättämiskuukauden 14 päivänä, kun kyse on 5 artiklan 1 kohdan ensimmäisessä alakohdassa tarkoitetuista hakemuksista;
b)
viimeistään hakemusten jättämiskuukauden 21 päivänä, kun kyse on 5 artiklan 1 kohdan toisessa alakohdassa tarkoitetuista hakemuksista.”
7)
Korvataan 15 artiklan 2 kohdan toinen alakohta seuraavasti:
”Tuottajien on ennen asianomaista markkinointivuotta seuraavaa 1 päivää kesäkuuta maksettava 500 euroa tonnilta ensimmäisen alakohdan c alakohdassa tarkoitetusta sokerimäärästä, jonka osalta ne eivät pysty toimittamaan jäsenvaltiota tyydyttävää todistetta siitä, että puhdistaminen on tehty perustelluista ja poikkeuksellisista teknisistä syistä.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä elokuuta 2010.

Labels: 3
17